ตัวตนดิจิตอลคืออะไร
ตัวตนดิจิตอลคือวิธีการทางอิเล็กทรอนิกส์ในการระบุตัวตนของบุคคล วิธีการนี้ประกอบไปด้วยทั้งส่วนที่คุณเก็บเป็นความลับ (“กุญแจส่วนตัว” ของคุณ) และอีกส่วนหนึ่งที่คุณสามารถเปิดเผยได้อย่างอิสระ (“กุญแจสาธารณะ” ของคุณ) กุญแจส่วนตัวของคุณจะช่วยให้คุณสามารถเซ็นชื่อลงในเอกสารอิเล็กทรอนิกส์ต่างๆ โดยใช้ลายเซ็นที่ทุกคนสามารถตรวจสอบยืนยันได้โดยใช้เพียงกุญแจสาธารณะของคุณเท่านั้น ทั้งนี้ กุญแจส่วนตัวของคุณจะสามารถเปิดเผย (“ถอดรหัส”) ข้อมูลที่เป็นความลับที่ปกปิด (“เข้ารหัส”) ไว้ได้โดยใช้กุญแจสาธารณะของคุณ

ใบรับรองดิจิตอลคืออะไร
ใบรับรองดิจิตอลคือเอกสารอิเล็กทรอนิกส์ที่ผูกตัวตนดิจิตอลของคุณไว้กับข้อมูลอื่นๆ เช่น ชื่อ ที่อยู่อีเมล หรือธุรกิจของคุณ ใบรับรองนั้นประกอบไปด้วยส่วนที่เป็นสาธารณะของตัวตนดิจิตอลของคุณ ตัวตนขององค์กร (“ผู้ให้บริการออกใบรับรอง” หรือ CA) ที่ลงชื่อในใบรับรองของคุณ และข้อมูลอื่นใดที่เลือกมาผูกไว้กับตัวตนของคุณ โดยปกติแล้ว ใบรับรองนี้จะได้รับการจำกัดให้ใช้เป็นบางอย่างเท่านั้น เช่น ลายเซ็น การเข้ารหัส การใช้กับเว็บเซิร์ฟเวอร์ เป็นต้น สิ่งนี้เรียกว่าการจำกัด “การใช้งานหลัก” ของใบรับรอง คุณจะไม่สามารถใช้ใบรับรองนี้เพื่อจุดประสงค์อื่นนอกเหนือไปจากการจำกัดนี้ได้ ถึงแม้ว่าคุณจะสามารถใช้ตัวตนเดียว (และใบรับรองใบเดียว) กับการใช้งานหลายอย่างได้ แต่ก็ถือเป็นเรื่องผิดปกติที่จะสร้างใบรับรองเดียวเพื่อใช้กับทุกการใช้งานที่สามารถใช้ได้ การทำให้ใบรับรองใบเดียวสามารถใช้ได้กับการใช้งานหลายอย่างนั้นจะทำให้มีความปลอดภัยลดลงอีกด้วย คุณสามารถใช้งานใบรับรองได้ตามจำนวนครั้งที่จำกัดไว้ หลังจากนั้นใบรับรองจะใช้ไม่ได้อีกและต้องแทนที่ด้วยเวอร์ชั่นใหม่ ผู้ให้บริการออกใบรับรองยังสามารถถอนการรับรอง (“เพิกถอน”) ก่อนที่ใบรับรองจะหมดอายุได้อีกด้วย คุณสามารถตรวจสอบยืนยันได้ทางอิเล็กทรอนิกส์โดยใช้ “โครงสร้างพื้นฐานของกุญแจสาธารณะ” หรือ PKI

ฉันจะขอรับใบรับรองได้อย่างไร
ในการรับใบรับรองที่ใช้งานได้ ให้สร้างคำร้องขอใบรับรองแล้วส่งไปที่ผู้ให้บริการออกใบรับรอง ถ้าผู้ให้บริการตกลง ผู้ให้บริการจะสร้างใบรับรองของคุณแล้วส่งมาให้คุณ คุณสามารถใช้ผู้ช่วยเกี่ยวกับใบรับรองหรือเว็บไซต์ของผู้ให้บริการออกใบรับรองเพื่อการค้าเพื่อสร้างคำร้องขอใบรับรองของคุณได้ คุณสามารถรับและถือครองใบรับรองที่ลงชื่อโดย CA หลายรายได้หลายใบ โดยแต่ละใบจะใช้งานได้แยกกันและเป็นไปตามนโยบายที่แตกต่างกัน ตัวอย่างเช่น คุณอาจมีใบรับรองใบหนึ่งที่ช่วยให้คุณลงชื่อในอีเมลได้ และอีกใบหนึ่งที่ช่วยให้คุณระบุตัวตนของคุณในแอพข้อความได้

ฉันจะเก็บใบรับรองไว้ที่ใด
ตัวตนดิจิตอล ซึ่งรวมถึงใบรับรองต่างๆ นั้น จะถูกจัดเก็บไว้ในพวงกุญแจของคุณ สิ่งนี้ทำให้แอพต่างๆ เช่น เมลและ Safari สามารถใช้งานใบรับรองได้เสมอ ใบรับรองสำหรับสิ่งอื่นๆ (ผู้ติดต่อทางจดหมาย เว็บไซต์ เป็นต้น) ก็จะถูกจัดเก็บไว้ในพวงกุญแจของคุณอีกด้วยเมื่อคอมพิวเตอร์ได้รับสิ่งนั้นๆ มาให้คุณ คุณสามารถใช้การเข้าถึงพวงกุญแจ (อยู่ที่ แอพพลิเคชั่น > ยูทิลิตี้) เพื่อดูและจัดการกับใบรับรองของคุณได้ คุณสามารถย้ายและคัดลอกใบรับรองได้อย่างอิสระ (ไม่เหมือนกับกุญแจแบบเป็นส่วนตัวที่ผูกไว้) เนื่องจากใบรับรองเหล่านี้ไม่มีข้อมูลส่วนบุคคลหรือส่วนตัวที่คุณต้องปกป้อง คุณสามารถมีสำเนาของใบรับรองใบเดียวหลายสำเนาได้ ถ้าคุณต้องการส่งใบรับรองไปให้ผู้อื่น คุณก็สามารถส่งออกใบรับรองได้โดยใช้การเข้าถึงพวงกุญแจแล้วส่งผ่านอีเมลหรือช่องทางอื่นๆ ทั้งนี้ ถ้ามีผู้ใดส่งใบรับรองมาให้คุณ คุณก็สามารถเพิ่มใบรับรองนั้นไปที่พวงกุญแจของคุณได้โดยหย่อนลงในการเข้าถึงพวงกุญแจ หรือใช้เมนูไฟล์ > นำเข้ารายการ… ในการเข้าถึงพวงกุญแจ

ผู้ให้บริการออกใบรับรองคือใคร
ผู้ให้บริการออกใบรับรอง (CA) คือตัวตนดิจิตอลที่ลงชื่อใบรับรองแล้วทำให้เป็นเอกสารอิเล็กทรอนิกส์ที่ใช้งานได้ เนื่องจากตัว CA เองก็เป็นตัวตนดิจิตอล ดังนั้น CA ยังต้องอาศัย CA รายอื่นในการตรวจสอบยืนยันอีกด้วย สิ่งนี้ทำให้เกิดสิ่งที่เรียกว่า “ห่วงโซ่ใบรับรอง” เพื่อให้ใบรับรองสามารถใช้งานได้ CA ที่ลงชื่อและ CA อื่นๆ ที่อยู่ในห่วงโซ่ก็จะต้องใช้งานได้ด้วย สิ่งนี้จะได้รับการพิจารณาโดยอัตโนมัติโดยซอฟต์แวร์ระบบเมื่อดำเนินการประเมินใบรับรอง

เหตุใดจึงต้องประเมินใบรับรอง
ใช้ผู้ช่วยเกี่ยวกับใบรับรองเพื่อประเมินความใช้งานได้ของใบรับรองและพิจารณาว่าเป็นใบรับรองแท้หรือไม่ ทำให้ซอฟต์แวร์ เช่น Safari หรือเมล มีความปลอดภัยโดยประเมินใบรับรองก่อนใช้งาน ตัวอย่างเช่น ถ้าคุณใช้ Safari เพื่อซื้อสินค้าออนไลน์ Safari จะประเมินใบรับรองของเว็บไซต์แล้วแจ้งให้คุณทราบว่าใช้งานได้หรือไม่ ผู้ช่วยเกี่ยวกับใบรับรองจะให้รายละเอียดเพิ่มเติมและช่วยให้คุณสามารถควบคุมการใช้ใบรับรองต่างๆ ได้มากขึ้น